**NÁRODNÁ RADA SLOVENSKEJ REPUBLIKY**

V. volebné obdobie

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

###### Číslo: CRD-2255/2010

## Návrh

UZNESENIE

NÁRODNEJ RADY SLOVENSKEJ REPUBLIKY

z .................

k návrhu volebného poriadku o voľbe kandidáta na vymenovanie za generálneho prokurátora Slovenskej republiky a  o odvolávaní generálneho prokurátora Slovenskej republiky (tlač 77)

**Národná rada Slovenskej republiky**

**s c h v a ľ u j e**

volebný poriadok o voľbe kandidáta na vymenovanie za  generálneho prokurátora Slovenskej republiky a  o odvolávaní generálneho prokurátora Slovenskej republiky.

**Predkladacia správa**

Návrh volebného poriadku o voľbe kandidáta na vymenovanie za generálneho prokurátora Slovenskej republiky a o odvolávaní generálneho prokurátora Slovenskej republiky predkladá Ústavnoprávny výbor Národnej rady Slovenskej republiky na schválenie Národnej rady podľa § 125 zákona Národnej rady č. 350/1996 Z. z. o rokovacom poriadku Národnej rady Slovenskej republiky.

Doteraz platný volebný poriadok, schválený uznesením Národnej rady Slovenskej republiky z 12. decembra 1997 č. 874 je už t. č., vzhľadom na zmeny zákonov, z ktorých vychádza, neaktuálny.

1. februára 2011 končí funkčné obdobie generálneho prokurátora Slovenskej republiky, a preto je treba určiť pravidlá o podávaní návrhov na voľbu generálneho prokurátora a postup pri prerokúvaní návrhov na schôdzi Ústavnoprávneho výboru Národnej rady Slovenskej republiky a na schôdzi Národnej rady Slovenskej republiky.

Návrh volebného poriadku prerokoval ústavnoprávny výbor na 7. schôdzi 2. septembra 2010 a uznesením č. 25 odporučil tento Národnej rade schváliť.

Národná rada Slovenskej republiky sa podľa § 125 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov uzniesla na tomto volebnom poriadku:

Čl. 1

**Všeobecné ustanovenia**

(1) Generálneho prokurátora Slovenskej republiky (ďalej len „generálny prokurátor“) vymenúva a odvoláva prezident Slovenskej republiky na návrh Národnej rady Slovenskej republiky[[1]](#footnote-2)) (ďalej len „národná rada“).

(2) Podľa tohto volebného poriadku sa postupuje pri podávaní návrhov kandidátov na vymenovanie za generálneho prokurátora a návrhov na jeho odvolanie, pri ich prerokúvaní na schôdzi ústavnoprávneho výboru národnej rady (ďalej len „ústavnoprávny výbor“) a pri ich prerokúvaní na schôdzi národnej rady.[[2]](#footnote-3))

(3) Voľba kandidáta na vymenovanie za generálneho prokurátora sa vykonáva v tajnom hlasovaní. O návrhu na odvolanie generálneho prokurátora rozhodujú poslanci v tajnom hlasovaní.[[3]](#footnote-4))

(4) Navrhnutý na vymenovanie je kandidát, ktorý získal nadpolovičnú väčšinu hlasov prítomných poslancov.[[4]](#footnote-5)) Návrh na odvolanie generálneho prokurátora je schválený, ak zaň hlasovala nadpolovičná väčšina prítomných poslancov. [[5]](#footnote-6))

Čl. 2

**Návrhy kandidátov na vymenovanie generálneho prokurátora**

(1) Predseda národnej rady oznámi poslancom národnej rady (ďalej len „poslanci“), že

a) končí funkčné obdobie generálneho prokurátora,

b) generálny prokurátor sa vzdal funkcie,

c) generálny prokurátor bol odvolaný z funkcie,

d) výkon funkcie generálneho prokurátora zanikol smrťou alebo vyhlásením za mŕtveho.[[6]](#footnote-7))

(2) Poslanci podávajú návrhy kandidátov na vymenovanie za generálneho prokurátora predsedovi národnej rady písomne a odôvodnené v termíne, ktorý určí predseda národnej rady.[[7]](#footnote-8))

Čl. 3

(1) Návrhy kandidátov na vymenovanie za generálneho prokurátora musia obsahovať základné údaje o navrhovanom kandidátovi, a to meno, priezvisko (rodné priezvisko), dátum narodenia, adresu trvalého bydliska, funkčné zaradenie a odôvodnenie.

(2) Súčasťou návrhu podľa odseku 1 je štruktúrovaný životopis, vrátane prehľadu o justičnej praxi, súhlas s navrhovanou kandidatúrou a doklady preukazujúce splnenie zákonných podmienok.[[8]](#footnote-9)) Ústavnoprávny výbor môže od navrhovateľa požadovať doplnenie návrhu o chýbajúce údaje alebo doklady.

(3) Na návrhy, ktoré nie sú podané podľa odseku 1 a 2 sa neprihliada.

Čl. 4

**Návrh na odvolanie generálneho prokurátora**

(1) Návrh na odvolanie generálneho prokurátora môže písomne podať najmenej pätina poslancov. Návrh na odvolanie generálneho prokurátora podávajú poslanci ústavnoprávnemu výboru. [[9]](#footnote-10))

(2) Návrh na odvolanie generálneho prokurátora musí obsahovať základné údaje o generálnom prokurátorovi (čl. 3 ods. 1) s označením dôvodov,[[10]](#footnote-11)) pre ktoré má byť odvolaný a doklady preukazujúce označené skutočnosti.

(3) Ústavnoprávny výbor zašle návrh na odvolanie generálnemu prokurátorovi na vyjadrenie a určí lehotu, v ktorej má generálny prokurátor vyjadrenie doručiť. Generálny prokurátor môže svoje vyjadrenie doplniť na schôdzi ústavnoprávneho výboru a na schôdzi národnej rady.

Čl. 5

**Rokovanie na schôdzi ústavnoprávneho výboru**

(1) Predseda národnej rady pridelí návrhy kandidátov na vymenovanie za generálneho prokurátora na prerokovanie ústavnoprávnemu výboru.7)

(2) Ústavnoprávny výbor prerokuje návrhy kandidátov na svojej najbližšej schôdzi, najmä posúdi, či boli podané podľa čl. 3 ods. 1 a 2. Posúdi tiež, či navrhovaní spĺňajú zákonom ustanovené podmienky.

(3) Ústavnoprávny výbor môže na schôdzu pozvať navrhnutých kandidátov, aby prezentovali predstavu o svojom pôsobení vo funkcii generálneho prokurátora, objasnili, doplnili alebo spresnili údaje o svojej osobe. Ústavnoprávny výbor môže pozvať na schôdzu aj poslanca, ktorý podal návrh.

(4) Ústavnoprávny výbor po prerokovaní návrhov prijme k nim stanovisko. V ňom uvedie, ktorí kandidáti spĺňajú zákonom ustanovené podmienky; ich mená a priezviská uvedie v abecednom poradí. Vo svojom stanovisku uvedie aj kandidátov, ktorí nespĺňajú ustanovené podmienky a návrhy, na ktoré sa neprihliada (čl. 3 ods. 3).

(5) Ústavnoprávny výbor predloží skompletizovaný návrh opatrený číslom parlamentnej tlače so svojím stanoviskom predsedovi Národnej rady.7)

(6) O návrhu na odvolanie generálneho prokurátora rokuje ústavnoprávny výbor obdobne.

Čl. 6

**Rokovanie na schôdzi národnej rady**

(1) Predseda národnej rady navrhne do programu najbližšej schôdze národnej rady návrh na voľbu kandidáta na vymenovanie za generálneho prokurátora.7)

(2) Kancelária národnej rady (ďalej len „kancelária) zabezpečí, aby návrh na voľbu kandidáta na vymenovanie za generálneho prokurátora bol doručený poslancom najneskôr do 24 hodín pred začatím rozpravy.[[11]](#footnote-12)) Národná rada schváli zaradenie návrhu do programu schôdze tak, aby voľba kandidáta na vymenovanie za generálneho prokurátora sa vykonala pred skončením jeho funkčného obdobia.

(3) Návrh uvedie poverený člen ústavnoprávneho výboru, ktorý plní aj úlohu spravodajcu. Predsedajúci schôdze národnej rady otvorí po jeho vystúpení rozpravu. V rozprave a pri skončení rozpravy sa postupuje podľa § 27 až § 35 zákona Národnej rady Slovenskej republiky č. 350/1996 Z. z.

(4) Národná rada pred hlasovaním o návrhu na voľbu kandidáta na vymenovanie za generálneho prokurátora overí, či návrhy kandidátov spĺňajú ustanovené podmienky.8)

(5) Rovnako sa postupuje aj pri návrhu na odvolanie generálneho prokurátora. Generálnemu prokurátorovi musí byť umožnené vyjadriť sa o návrhu na jeho odvolanie.

Čl. 7

**Stiahnutie návrhov**

(1) Navrhovateľ môže svoj návrh stiahnuť. Rovnako môže svoj súhlas s voľbou stiahnuť osoba, na ktorú sa návrh vzťahuje.

(2) Oznámenie o stiahnutí návrhu alebo o stiahnutí súhlasu s voľbou musí byť podané písomne predsedovi národnej rady, prípadne predsedajúcemu schôdze, najneskôr do začatia hlasovania. Ak je na hlasovacom lístku uvedené meno a priezvisko dotknutej osoby, predsedajúci preruší rokovanie na vyhotovenie nového hlasovacieho lístka alebo vyhlási, že pri spočítavaní hlasov sa nebude prihliadať na voľbu tejto osoby.

Čl. 8

**Príprava na hlasovanie**

Predsedajúci po skončení rozpravy upozorní poslancov, že sa prikročí k hlasovaniu.

Čl. 9

**Začatie hlasovania, hlasovacie lístky a priebeh tajného hlasovania**

Na začatie tajného hlasovania, na prípravu hlasovacích lístkov a priebeh tajného hlasovania, spôsob spočítavania hlasovania a vyhlásenie výsledkov tajného hlasovania sa použijú ustanovenia čl. 9 až 14 volebného poriadku o voľbe a odvolávaní iných funkcionárov, schváleného uznesením Národnej rady Slovenskej republiky zo 6. septembra 2006 č. 61.

Čl. 10

**Opakovaná voľba**

(1) Ak bolo podľa čl. 2 ods. 2 navrhnutých viac kandidátov a ani jeden z nich nezískal nadpolovičnú väčšinu hlasov prítomných poslancov, vykoná sa opakovaná voľba.[[12]](#footnote-13))

(2) Do opakovanej voľby postupujú tí dvaja kandidáti, ktorí získali najväčší počet hlasov. Pri rovnosti počtu hlasov postupujú všetci nezvolení kandidáti, ktorí majú rovnaký najväčší počet hlasov.[[13]](#footnote-14))

(3) Opakovaná voľba sa nekoná, ak bol na voľbu kandidáta na generálneho prokurátora navrhnutý iba jeden kandidát, ktorý z dôvodu, že nezískal nadpolovičnú väčšinu hlasov prítomných poslancov, nebol zvolený.

(4) V opakovanej voľbe sa postupuje podľa čl. 8 a 9.

(5) Opakovaná voľba sa môže vykonať na tej istej schôdzi národnej rady.

Čl. 11

**Nová voľba**

(1) Ak kandidát na vymenovanie generálneho prokurátora nebol zvolený, vykoná sa nová voľba.[[14]](#footnote-15))

(2) Pri novej voľbe sa postupuje podľa čl. 2 až 10.

Čl. 12

**Osobitné ustanovenia**

(1) Súčasťou zápisnice zo schôdze národnej rady je zápisnica o výsledku tajného hlasovania.

(2) Zoznam poslancov, ktorým boli vydané hlasovacie lístky, a hlasovacie lístky z voľby alebo odvolávania overovatelia odovzdajú v zapečatenej obálke určenému zamestnancovi kancelárie na skartovanie, ktoré sa vykoná po vyhlásení výsledkov tajného hlasovania.

(3) Pri činnostiach overovateľov, najmä pri príprave tajného hlasovania, zisťovaní výsledkov tajného hlasovania a pri vyhotovovaní zápisnice o výsledku tajného hlasovania, môže byť na požiadanie overovateľov prítomný poverený zamestnanec kancelárie, ktorý im súčasne poskytuje metodickú a odbornú pomoc, a prípadne ďalší poverený zamestnanec kancelárie zabezpečujúci obsluhu technického zariadenia.

Čl. 13

**Záverečné ustanovenia**

Zrušuje sa volebný poriadok na podávanie návrhov na vymenovanie a odvolanie generálneho prokurátora Slovenskej republiky schválený uznesením Národnej rady Slovenskej republiky z 12. decembra 1997 č. 874.

Čl. 14

**Účinnosť**

Tento volebný poriadok nadobúda účinnosť dňom schválenia národnou radou.

## ÚSTAVNOPRÁVNY VÝBOR

**NÁRODNEJ RADY SLOVENSKEJ REPUBLIKY**

7. schôdza

Číslo: CRD-2086/2010-UPV

25

**U z n e s e n i e**

**Ústavnoprávneho výboru Národnej rady Slovenskej republiky**

**z 2. septembra 2010**

k návrhu volebného poriadku o voľbe kandidáta na vymenovanie za generálneho prokurátora Slovenskej republiky a o odvolávaní generálneho prokurátora Slovenskej republiky

### Ústavnoprávny výbor Národnej rady Slovenskej republiky

**A.** s **ú h l a s í**

s návrhom volebného poriadku o voľbe kandidáta na vymenovanie za generálneho prokurátora Slovenskej republiky a o odvolávaní generálneho prokurátora Slovenskej republiky v znení pripomienok;

1. **o d p o r ú č a**

1. Národnej rade Slovenskej republiky

návrh volebného poriadku **schváliť;**

2. predsedovi Národnej rady Slovenskej republiky

zaradiť návrh volebného poriadku na program schôdze so začiatkom 7. septembra 2010;

1. **p o v e r u j e**

predsedu výboru

predložiť návrh volebného poriadku o voľbe kandidáta na vymenovanie za generálneho prokurátora Slovenskej republiky a o odvolávaní generálneho prokurátora Slovenskej republiky na schôdzu Národnej rady a vykonávaním funkcie spravodajcu.

Radoslav Procházka

predseda výboru

overovatelia výboru:

Jana Dubovcová

Róbert Madej

1. ) § 7 ods. 2 zákona č. 153/2001 Z. z. o prokuratúre v znení neskorších predpisov. [↑](#footnote-ref-2)
2. ) § 123 ods. 1 a § 124 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov. [↑](#footnote-ref-3)
3. ) § 39 ods. 8, § 123 ods. 3 a § 124 ods. 2 zákona Národnej rady Slovenskej republiky č. 350/1996 Z. z. [↑](#footnote-ref-4)
4. ) § 123 ods. 3 zákona Národnej rady Slovenskej republiky č. 350/1996 Z. z. [↑](#footnote-ref-5)
5. ) § 124 ods. 2 zákona Národnej rady Slovenskej republiky č. 350/1996 Z. z. [↑](#footnote-ref-6)
6. ) § 8 ods. 1 zákona č. 153/2001 Z. z. [↑](#footnote-ref-7)
7. ) § 123 ods. 1 zákona Národnej rady Slovenskej republiky č. 350/1996 Z. z. [↑](#footnote-ref-8)
8. ) § 7 ods. 3 zákona č. 153/2001 Z. z. a § 123 ods. 1 zákona Národnej rady Slovenskej republiky č. 350/1996 Z. z. [↑](#footnote-ref-9)
9. ) § 124 ods. 1 zákona Národnej rady Slovenskej republiky č. 350/1996 Z. z. [↑](#footnote-ref-10)
10. ) § 8 ods. 3 zákona č. 153/2001 Z. z. [↑](#footnote-ref-11)
11. ) § 25 zákona Národnej rady Slovenskej republiky č. 350/1996 Z. z.

    [↑](#footnote-ref-12)
12. ) § 123 ods. 4 zákona Národnej rady Slovenskej republiky č. 350/1996 Z. z.

    [↑](#footnote-ref-13)
13. ) § 123 ods. 5 zákona Národnej rady Slovenskej republiky č. 350/1996 Z. z.

    [↑](#footnote-ref-14)
14. )  § 123 ods. 6 zákona Národnej rady Slovenskej republiky č. 350/1996 Z. z. [↑](#footnote-ref-15)